Meek med submission-seier i Finland: – Den råeste opplevelsen jeg har hatt
– Dette er den beste seieren og den råeste opplevelsen jeg har hatt i MMA, sier en strålende fornøyd Meek til VG. Den norske fighteren er tilbake på vinnersporet, etter at han tapte på knockout i Polen i sommer. Meek sikret seg fire knockoutseirer i 2013, og står nå med seks seirer, to tap og én «no contest» så langt i proffkarrieren. Forhåndsanalyse: Meek må levere i Finland – Etter så mye motgang i år er det så forbanna deilig å få betalt for alle de hundrevis av timene jeg har lagt ned i arbeid. Og det foran mange venner som har tatt turen til Helsinki bare for å se meg. Jeg hadde bare lyst til å grine fordi jeg var så glad, sier Meek. Mot Poulakka tok Meek tidlig kommandoen og rystet finnen allerede i første runde. Men Meek var tålmodig, og avgjørelsen kom i den tredje og siste runden. Poulakka forsøkte å få Meek til bakken, men nordmannen svarte med albuer og motstanderen fikk et kutt. Meek benyttet anledningen til å ta grep om nakken, og avgjorde med front choke som arrangørene beskrev som giljotin. Poulakka så ut til å besvime, og dommeren stoppet kampen. En jublende Meek løp ut av buret og feiret sammen med 30-40 tilreisende nordmenn som skapte liv i den finske hovedstaden. – Emil viste mye av erfaringen sin i dag, da han var tilbakeholden etter at han rystet motstander i første runde. Puolakka sin største fordel skulle være utholdenhet, men Meek viste seg å være hakket bedre også der. Meek avsluttet med sin første submission, og det er imponerende, sier MMA-revyens redaktør, Andreas Roaldsnes, til VG. – Det var en imponerende kamp på alle slags måter, legger Roaldsnes til. Han så kampen sammen med MMA-fighteren Jack Hermansson, som har trent med Meek opp mot kampen i Finland. – Emil har utviklet seg veldig og viste seg som en veldig forbedret fighter. Jeg tror han kommer til å heve seg etter dette og fortsette å prestere i kommende kamper, sier Hermansson. PS! Meek er etter planen tilbake i buret allerede 28. november da han er satt opp på «Battle of Botnia» i Umeå.
Endelig klaffet det skikkelig for Emil Weber Meek (27) i MMA-buret. Fredag kveld vant han på submission i Helsinki mot finske Kai Poulakka (30).